b'\n_START_ARTICLE_\nGraafinen suunnittelu\n_START_PARAGRAPH_\nGraafinen suunnittelu eli visuaalinen suunnittelu on ulkoasun suunnittelua. Se on sovellettu taidemuoto, joka auttaa katsojaa tulkitsemaan viesti\xc3\xa4. Graafista suunnittelua tarvitaan kaikessa kuvallisessa viestinn\xc3\xa4ss\xc3\xa4, jota ovat esimerkiksi ilmoittelu ja muu mainonta, painotuotteet, s\xc3\xa4hk\xc3\xb6iset julkaisut, elokuvat, animaatiot, logot ja muut yritystunnukset, pakkaukset, kyltit, merkit ja opasteet. _NEWLINE_Graafisen suunnittelun tavoitteita ovat muun muassa k\xc3\xa4ytettyjen elementtien j\xc3\xa4rjest\xc3\xa4minen hierarkkisesti, informatiivisuus, kuvakielen k\xc3\xa4ytt\xc3\xb6 viestin tukemiseen ja lis\xc3\xa4arvon luominen. Graafisen suunnittelun elementtej\xc3\xa4 ovat v\xc3\xa4rit, symbolit, teksti, typografia, muodot ja kuvat, materiaalit ja joskus my\xc3\xb6s liike (TV, elokuvat, s\xc3\xa4hk\xc3\xb6iset viestimet). Graafinen suunnittelu on 1950-luvulla julkisuuteen tullut termi, joka liitet\xc3\xa4\xc3\xa4n kaikkeen painettuun ja s\xc3\xa4hk\xc3\xb6iseen informaatioon._NEWLINE_Graafiselta suunnittelijalta vaaditaan visuaalisten suhteiden tajua ja luovaa ongelmanratkaisukyky\xc3\xa4, sek\xc3\xa4 usein jonkin visuaalisen ty\xc3\xb6v\xc3\xa4lineen syv\xc3\xa4llist\xc3\xa4 tuntemusta. Toisinaan graafisen suunnittelijan teht\xc3\xa4viin voi kuulua my\xc3\xb6s kuvittamista, valokuvaamista, grafiikoiden tekoa tms. _NEWLINE_Henkil\xc3\xb6, jonka ty\xc3\xb6teht\xc3\xa4viin kuuluu p\xc3\xa4\xc3\xa4asiassa esitteiden yms. taitto k\xc3\xa4sill\xc3\xa4 olevasta kuva ja tekstimateriaalista, ei ole graafinen suunnittelija vaan taittaja. L\xc3\xa4hell\xc3\xa4 graafisen suunnittelijan ammattia on my\xc3\xb6s AD (Art Director) jolta graafisen suunnittelun lis\xc3\xa4ksi edellytet\xc3\xa4\xc3\xa4n my\xc3\xb6s tiedonhankinta- ja soveltamistaitoja, kyky\xc3\xa4 asettua kuluttajan asemaan sek\xc3\xa4 kaupallista ajattelukyky\xc3\xa4. Esimerkiksi pieniss\xc3\xa4 graafisen suunnittelun toimistoissa ja mainostoimistoissa n\xc3\xa4m\xc3\xa4 ty\xc3\xb6teht\xc3\xa4v\xc3\xa4t usein sekoittuvat.'